Alles wat ŉ oulike buksie moet weesAs ek dink wat die resep vir ŉ oulike klein luikrug is, is dit eintlik eenvoudig. ŉ Oulike ontwerp, goeie spesifikasievlak, billike ruimte en ŉ lekker kattebak. Indien jy daai vereistes kan afmerk, het jy ŉ wenner. Die Citroën C3 is presies só ŉ wenner. Die opgeknapte C3 is werklik oulik. Die C3 beloof glad nie om sportief te wees nie – eerder gemaklik; en die sitplekke in die C3 is presies dít. Die AirBump op die deure wys dat die C3 ŉ lekker stadsbuksie kan wees. Om dinge binne die kajuit gemaklik te hou in die stad is daar outomatiese klimaatbeheer, ŉ raakskerminligtingstelsel met CarPlay en Android Auto, asook spoedkontrole en ŉ selfverduisterende truspieëltjie. Vir daai knap gaatjies is daar ŉ truratkamera. Die C3 word aangedryf deur ŉ turboaangejaagde 1.2-driesilinderpetrolenjin wat 81 kW en 205 Nm bied. Boonop neem 0–100 km/h slegs ŉ ratse 9,4 sekondes en hy sal aanhou snol tot ŉ indrukwekkende 194 km/h. Indien ŉ mens nie die C3 se topspoed probeer bereik nie, kan hy 6 l/100 km handhaaf – heel goed. Op die pad blink Citroën se C3 veral uit. Die ritgehalte is voorwaar lekker soepel en sag – indrukwekkend aangesien daar nie vreeslik bakrol is weens die sagter vering nie. Die C3 bied ŉ sterk veiligheidsvlak met ses lugsakke, ABS met EBD, vastrap en stabiliteitsbeheer. Die C3 is werklik maklik om op te som. Ek’t self al drie besit. Ek sou in ŉ oogwink dié weergawe van die C3 vir myself koop. Daar is reeds 1 miljoen van dié C3’s in Europa verkoop – en altesaam 4,5 miljoen – voorwaar ŉ prestasie. Die reeks lyk só: Die reeks word gedek deur ŉ 5 jaar/100 000 km-waarborg en 3 jaar/60 000 km-diensplan.